
Az igazságszolgáltatás gyermekközpontúságának büntetőeljárásjogi vetülete, avagy gyermek tanúk a büntetőeljárásban



„A gyerekek sok mindent tudnak, néha a legfurcsább dolgokkal is tisztában vannak.
A gyerekeknek nagyon jó érzékük van.
Sokat látnak, sokat megértenek, ha ritkán is beszélnek róla.
Sokat tudnak, amit a felnőttek nem vesznek észre.”
(Agatha Christie)
Dolgozatom témája a „gyermekközpontú igazságszolgáltatás” büntető eljárásjogi vetületének, pontosabban a gyermek tanúk büntető eljárásjogi helyzetének és a védelmüket szolgáló intézményeknek a bemutatása. A téma aktualitását mutatja, hogy manapság egyre többet hallunk arról, hogy a gyermekeket kiemelt védelemben kell részesíteni az élet minden területén, így többek között az igazságszolgáltatás, a büntető eljárásjog szférájában is. Ezt támasztja alá az is, hogy Magyarország Kormánya 2012-ben meghirdette a „Gyermekközpontú Igazságszolgáltatás Évét”, valamint az, hogy számos nemzetközi egyezmény és hazai jogszabály született és folyamatosan születik a témában.
E sérülékeny csoport védelmére kiemelt figyelmet kell fordítani, tekintettel arra, hogy ha a gyermekek olyan igazságszolgáltatással kerülnek kapcsolatba, amely nem gyermekbarát, a jogaikat számos korlátozás vagy sérelem érheti.
A gyermekek sokféleképpen kapcsolatba kerülhetnek a büntető-igazságszolgáltatással, így egyrészt terheltként, amennyiben bűncselekményt követnek el, másrészt sértettként, a bűncselekmény elszenvedőjeként, harmadrészt tanúként, hiszen előfordul, hogy a bíróság 14. életévét betöltött, esetleg be nem töltött gyermeket hallgat meg tanúként, és végül az ügyben érdekelt személyként.
Bár a rendőrség és a bíróság nem lehet elfogult egy-egy terhelttel, sértettel vagy tanúval, a gyermekközpontú igazságszolgáltatás modellje szerint azonban fontos, hogy a gyermekek megkülönbözetett figyelemben részesüljenek az igazságszolgáltatás rendszerében.
Kérdéses azonban, hogy mennyire képes igazodni a büntető-eljárás és az intézményrendszer a gyermekek és fiatalkorúak speciális helyzetéhez, szükségleteihez, nyelvezetéhez? Milyen speciális büntető eljárásjogi szabályok vonatkoznak rájuk? Milyen környezetben és hogyan kerülnek ki- és meghallgatásra, mi várja őket a rendőrségen és a bíróságon?
Dolgozatomban - tekintettel arra, hogy a gyermekbarát igazságszolgáltatás program fő célszemélye az eljárásban sértettként, illetve tanúként szereplő gyermek - a sértett, illetve a tanú kategóriákra koncentrálva, e kérdések megválaszolására törekszem.




